Mar 14,2017
రూపాయి మరింత పుంజుకోవచ్చు..!
ముంబయి: ఉత్తర ప్రదేశ్‌లో బీజేపీ విజయంతో దేశీయ స్టాక్‌ మార్కెట్లకు మద్దతు పెరుగొచ్చని విశ్లేషకులు భావిస్తున్నారు. దీంతో డాలర్‌తో రూపాయి మారకం విలువ పుంజుకోవచ్చని ఎకనామిక్స్‌ టైమ్స్‌ సర్వేలో వెల్లడయ్యింది. ఉత్తరప్రదేశ్‌, ఉత్తరాఖాండ్‌లో బీజేపీ విజయం స్టాక్‌ మార్కెట్లను కొత్త శిఖరాలకు చేర్చవచ్చని బ్రోకర్లు అంచనా వేస్తున్నారు. మోడీ విజయంతో దేశంలో సంస్కరణల అమలుకు మార్గం మరింత సుగుమ మైందని భావిస్తున్నారు. తాజా పరిణామాలతో ముఖ్యంగా విదేశీ ప్రత్యక్ష పెట్టుబడులపై ఉన్న స్వల్ప ఆంక్షలు కూడా ఎత్తివేసే అవకాశాలు ఉన్నాయంటున్నారు. మోడీ సర్కార్‌ భవిష్యత్‌ విధానాల వల్ల ఎఫ్‌డీఐలు భారీగా రావచ్చని అనుకుంటున్నారు. దీంతో రూపాయి విలువ బలపడటానికి దోహదం చేయవచ్చని పేర్కొంటున్నారు. గత కొన్ని రోజులుగా డాలర్‌ విలువ భారీగా బలపడుతూ, రూపాయిపై ఒత్తిడి నెలకొన్న విషయం తెలిసిందే. అత్యంత కీలక రాష్ట్రమైన ఉత్తరప్రదేశ్‌లో మోడీ హవా అనంతరం రూపాయి విలువ మరింత బలపడి డాలరుతో రూపాయి విలువ తిరిగి రూ.66లకు వచ్చి చేరుతుందని ఎకనామిక్‌ టైమ్స్‌ పోల్‌లో తెలిపింది. ఎన్నికల ఫలితాల విడుదలకు ముందు అంటే శుక్రవారం అంతర్జాతీయ ద్రవ్య మార్కెట్లో డాలర్‌తో రూపాయి విలువ రూ.66.61వద్ద ముగిసింది.
మీ స్నేహితులకు రికమెండ్ చెయ్యండి